b'\n_START_ARTICLE_\nMoters seksualumas\n_START_PARAGRAPH_\nMoters seksualumas \xe2\x80\x93 moters elgesio, suvokimo ir savirai\xc5\xa1kos visuma, susijusi su lytiniu elgesiu ir seksualumu. Vakar\xc5\xb3 visuomen\xc4\x97se laikoma, kad moters seksualumas yra labiau i\xc5\xa1reik\xc5\xa1tas nei vyro, ji nuo seno daugiau vaizduojama mene, labiau yra erotikos objektas nei vyras.\n_START_SECTION_\nMoters biologin\xc4\x97s ypatyb\xc4\x97s\n_START_PARAGRAPH_\nPsichoseksualin\xc4\x97s raidos skirtumai pastebimi jau nuo vaikyst\xc4\x97s. Vaik\xc5\xb3 \xc5\xbeaidimuose mergait\xc4\x97s da\xc5\xbenai vaidina mamas, jos vykdo nam\xc5\xb3 ruo\xc5\xa1os darbus, pri\xc5\xbei\xc5\xabri vaikus (l\xc4\x97les). Prasid\xc4\x97jus lytinei branda, ima ry\xc5\xa1k\xc4\x97ti ir i\xc5\xa1oriniai skirtumai, kuriuos lemia moteri\xc5\xa1kieji lytiniai hormonai. Brandos laikotarpis yra ne toks audringas kaip berniuk\xc5\xb3, jis prasideda 1-2 metais anks\xc4\x8diau (pirmasis po\xc5\xbeymis \xe2\x80\x93 m\xc4\x97nesin\xc4\x97s). Formuojasi antriniai lytiniai po\xc5\xbeymiai \xe2\x80\x93 auga gaktos plaukai, apval\xc4\x97ja k\xc5\xabno formos, praplat\xc4\x97ja dubuo._NEWLINE_Platesnis dubuo sudaro geresnes s\xc4\x85lygas vystytis embrionui, u\xc5\xbetikrina pakankam\xc4\x85 gimdos paslankum\xc4\x85, normal\xc5\xb3 gimdym\xc4\x85. Moters kr\xc5\xabtin\xc4\x97s l\xc4\x85sta platesn\xc4\x97, o tai u\xc5\xbetikrina lengvesn\xc4\xaf kv\xc4\x97pavim\xc4\x85 n\xc4\x97\xc5\xa1tumo metu. Moters kaulai yra mink\xc5\xa1tesni nei vyro \xe2\x80\x93 tai u\xc5\xbetikrina k\xc5\xabno lankstum\xc4\x85, svarb\xc5\xb3 n\xc4\x97\xc5\xa1tumo ir gimdymo metu, taip pat ir ne\xc5\xa1iojant bei pri\xc5\xbei\xc5\xabrint k\xc5\xabdik\xc4\xaf. Veido bruo\xc5\xbeai yra \xc5\xa1velnesni nei vyro, oda \xc5\xa1velnesn\xc4\x97. Moters fig\xc5\xabrai apvalumo suteikia didesnis riebal\xc5\xb3 sluoksnis ties pilvu, s\xc4\x97dmenimis, \xc5\xa1launimis \xe2\x80\x93 tod\xc4\x97l jos atrodo putlios. Pa\xc5\xbeastyse moterys turi ne tiek daug plauk\xc5\xb3 kaip vyrai, gaktos plaukai auga smaigaliu \xc4\xaf apa\xc4\x8di\xc4\x85 (vadinamasis moters trikampis)._NEWLINE_Moters judesiai yra grak\xc5\xa1tesni, mink\xc5\xa1tesni, lankstesni nei vyro, jos balsas d\xc4\x97l gerkl\xc5\xb3 yra skambesnis, \xc5\xa1velnesnis, melodingesnis. Savo ruo\xc5\xbetu, vyrui susijaudinim\xc4\x85 kelia prisilietimas prie \xc5\xa1velnios moters odos ir putli\xc5\xb3 apvalum\xc5\xb3.\n_START_SECTION_\nElgsenos ypatumai\n_START_PARAGRAPH_\nNepaisant to, kad moter\xc5\xb3 biologin\xc4\x97s ypatyb\xc4\x97s smarkiai nesiskiria, ta\xc4\x8diau kiekviena moteris turi individual\xc5\xb3 charakter\xc4\xaf, kur\xc4\xaf formuoja socialiniai ir aukl\xc4\x97jimo veiksniai. Moteris daugiau d\xc4\x97mesio skiria estetikai, gro\xc5\xbeiui, gra\xc5\xbeioms proporcijoms, ji kruop\xc5\xa1tesn\xc4\x97, labiau pasitiki intuicija. Be to, moteris paprastai yra kantresn\xc4\x97, jautresn\xc4\x97, r\xc5\xabpestingesn\xc4\x97, atsargesn\xc4\x97._NEWLINE_Nors moteris lyti\xc5\xa1kai subr\xc4\x99sta anks\xc4\x8diau nei vyras, ta\xc4\x8diau jos lytiniai poreikiai paprastai ima formuotis kiek v\xc4\x97liau nei vyro, pirmasis orgazmas pasiekiamas irgi v\xc4\x97liau._NEWLINE_Moters i\xc5\xa1vaizda, k\xc5\xabno formas pabr\xc4\x97\xc5\xbeianti ar apnuoginanti apranga, kvepalai ir kosmetika, \xc5\xbevilgsnis, eisena ir kitos savyb\xc4\x97s yra svarbus dirgiklis, sukeliantis vyro susijaudinim\xc4\x85. Apatinis trikota\xc5\xbeas yra ypa\xc4\x8d \xc4\xafvairus, leid\xc5\xbeiantis pabr\xc4\x97\xc5\xbeti moters savitum\xc4\x85, originalum\xc4\x85 ir skon\xc4\xaf. Didelis d\xc4\x97mesys savo i\xc5\xa1vaizdai lengvai paai\xc5\xa1kina, kod\xc4\x97l preki\xc5\xb3 rinkoje yra nepalyginamai daugiau aprangos, avalyn\xc4\x97s ir kosmetikos preki\xc5\xb3, skirt\xc5\xb3 moterims, negu skirt\xc5\xb3 vyrams.\n_START_SECTION_\nMoteris ir seksas\n_START_PARAGRAPH_\nMoters lytinis potraukis stipriai priklauso nuo jos dvasin\xc4\x97s b\xc5\xabsenos, jai labai svarb\xc5\xabs tarpusavio santykiai su vyru ir jo elgesys. \xc5\xbdi\xc5\xabr\xc4\x97ti \xc4\xaf nuog\xc4\x85 ne\xc5\xbeinomo vyro k\xc5\xabn\xc4\x85 jai ne tik n\xc4\x97ra malonu, bet ir gali kelti \xc5\xa1leik\xc5\xa1tul\xc4\xaf. Tod\xc4\x97l fizinis suart\xc4\x97jimas su vyru moteriai yra vis\xc5\xb3 pirma tam tikras santyki\xc5\xb3 etapas, o ne vien tik fizin\xc4\x97 i\xc5\xa1krova \xe2\x80\x93 jai svarbu vyro asmenyb\xc4\x97, b\xc5\xabdas, \xc4\xafpro\xc4\x8diai, elgsena, jausmai, \xc5\xa1velnumas ir kt. Moters erogenin\xc4\x97s zonos (i\xc5\xa1 kuri\xc5\xb3 jautriausia \xe2\x80\x93 varput\xc4\x97) yra \xc4\xafvairesn\xc4\x97s nei vyro, jos reaguoja \xc4\xaf prisilietimus ne tik lytini\xc5\xb3 organ\xc5\xb3 srityje, bet ir visame k\xc5\xabne \xe2\x80\x93 nuo aki\xc5\xb3 iki p\xc4\x97d\xc5\xb3. Moteris re\xc4\x8diau patiria orgazm\xc4\x85, ta\xc4\x8diau laikoma, kad jis da\xc5\xbenai yra stipresnis nei vyro ir labiau priklauso nuo ankstesn\xc4\x97s patirties. Be to, moters orgazmas gali b\xc5\xabti daugkartinis, t. y. daug orgazm\xc5\xb3, sekan\xc4\x8di\xc5\xb3 vienas po kito tos pa\xc4\x8dios sueities metu._NEWLINE_Moters lytinis susijaudinimas yra l\xc4\x97tesnis nei vyro, jai ypa\xc4\x8d svarbi meil\xc4\x97s \xc5\xbeaismo dalis \xe2\x80\x93 kaip parengiamoji stadija prie\xc5\xa1 sueit\xc4\xaf, s\xc4\x85lygojanti pakankam\xc4\x85 susijaudinim\xc4\x85, atsipalaidavim\xc4\x85 ir mak\xc5\xa1ties sudr\xc4\x97kim\xc4\x85, u\xc5\xbetikrinant\xc4\xaf maloni\xc4\x85 sueit\xc4\xaf. Be to, moteriai taip pat yra svarbesn\xc4\x97s ir baigiamosios glamon\xc4\x97s, kadangi lytinis jaudrumas pas moter\xc4\xaf l\xc4\x97\xc4\x8diau atsl\xc5\xabgsta nei pas vyr\xc4\x85. Prie\xc5\xa1ingai nei vyras, moteris gali myl\xc4\x97tis be didel\xc4\x97s pertraukos nuo paskutin\xc4\x97s sueities, tod\xc4\x97l sekso poreikis n\xc4\x97ra taip reguliariai i\xc5\xa1reik\xc5\xa1tas kaip vyro (\xc5\xber. reguliarus seksas).\n_START_SECTION_\nSeksualumas visuomen\xc4\x97je\n_START_PARAGRAPH_\nMoterys labiau nei vyrai pabr\xc4\x97\xc5\xbeia savo seksualum\xc4\x85 visuomen\xc4\x97je, taip pat labiau sugeba pragyventi i\xc5\xa1 to \xe2\x80\x93 kaip striptizo \xc5\xa1ok\xc4\x97jos, film\xc5\xb3 aktor\xc4\x97s (ypa\xc4\x8d erotini\xc5\xb3), prostitut\xc4\x97s ir kt.'